Diari Oficial de la Generalitat Valenciana


Sumari del DOGV 4098, del 02-10-2001 (2001/9265)

ACORD de 26 de juliol de 2001, de la Comissió Territorial d'Urbanisme de Castelló, relatiu a l'homologació modificativa de la partida del Charco de l'Alcora.
-------------------------------------------------------------------------------------------------------------------------------------------------------------

### Dades del document

Número de DOGV
:   4098

Data del DOGV
:   02-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9265


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 26 de juliol de 2001, de la Comissió Territorial d'Urbanisme de Castelló, relatiu a l'homologació modificativa de la partida del Charco de l'Alcora. [2001/F9265]
  
Vist l'expedient relatiu a l'homologació modificativa de la partida del Charco de l'Alcora, i de conformitat amb els següents,
  
Antecedents
  
Primer. El Ple de l'Ajuntament de l'Alcora, en la sessió realitzada el 18 de juny de 2000, va acordar sotmetre a informació pública l'homologació modificativa parcial del seu pla general en la creació d'un sector de sòl urbanitzable sense detallar anomenat El Charco per a l'ús industrial. La informació pública es va fer mitjançant els edictes inserits en el periòdic Mediterráneo, de 6 de juny de 2000, i en el Diari Oficial de la Generalitat Valenciana número 3.766, de 7 de juny de 2000. Durant el termini d'exposició pública es van produir tres al·legacions, una d'aquestes subscrita per un nombrós grup de persones pertanyents a l'Associació de Veïns de la Carretera de l'Alcora. Amb posterioritat i en data 17 d'agost de 2000 es va aprovar provisionalment el document.
  
En data 26 de juny de 2001 i, com a conseqüència de l'esmena de les objeccions advertides per l'organisme titular de carreteres, es va aprovar nova documentació, que és la que ara se sotmet a estudi.
  
Segon. La documentació aportada consisteix en document d'homologació que consta de memòria, plànols d'informació i plànols d'ordenació.
  
Tercer. L'objecte del document és el canvi de classificació d'una nova àrea de sòl que de no urbanitzable passa a sòl urbanitzable d'ús dominant industrial, i constitueix un nou sector de sòl urbanitzable a desenvolupar mitjançant un futur pla parcial que incorporarà el sector al procés urbanitzador.
  
L'homologació del sector identifica i diferencia les determinacions que defineixen l'ordenació estructural de les que es refereixen a l'ordenació detallada, i defineix les característiques bàsiques del sector i la seua seqüència interna de desenvolupament i assenyala el seu grau d'adequació al planejament de rang superior, d'acord amb el que estableix la disposició transitòria primera de la Llei 6/1994, de 15 de novembre, Reguladora de l'Activitat Urbanística (en endavant LRAU) i es descriu en la Instrucció de Planejament 1/1996, de 23 de març de 1996, sobre homologació de plans urbanisme a la LRAU.
  
Les característiques bàsiques del sector són una superfície total 504.185 m², amb una superfície adscrita de sòl de xarxa primària constituïda per 9.231 m² de camí ramader i 125.083 m² de xarxa viària, per la qual cosa l'àrea de repartiment serà de 638. 499 m². A més, el sòl dotacional ja adscrit a la seua destinació i que, per tant, no genera aprofitament, és de 25.656 m². L'aprofitament objectiu total del sector és de 459.632 m²t/m²s, que referit a la superfície de sòl classificada com a urbanitzable de 504.185 m² suposa un índex d'edificabilitat bruta de 0,91 m²t/m²s, que representa un aprofitament tipus adscrit a la totalitat de l'àrea de repartiment exclòs el sòl dotacional públic ja adscrit a la seua destinació de 0,75 m²t/m²s.
  
Es defineix una única àrea de repartiment formada pel sector i la xarxa primària adscrita a aquest, que serà desenvolupada per una sola actuació integrada, i s'establiran les seues condicions de connexió i de gestió, fins i tot en el cas de la seua subdivisió. L'ús global serà l'industrial.
  
Quart. En data 18 d'octubre de 2000, va ser emés informe de caràcter desfavorable per l'Oficina del Pla de Carreteres de la COPUT. No obstant això, en data 22 de juny de 2001, s'ha rebut un nou informe que estima acceptable la nova proposta presentada a títol de consulta, que posteriorment va ser aprovada provisionalment pel Ple de l'ajuntament en la sessió realitzada el 26 de juny de 2001.
  
En data 25 de setembre de 2000, va ser sol·licitat informe a la Confederació Hidrogràfica del Xúquer, en el qual de manera general s'assenyala que «aquesta actuació, en tant que afecte el domini públic hidràulic i/o la seua zona de policia haurà d'ajustar-se en totes les seues fases al que disposa la normativa específica vigent i en particular a la Llei d'Aigües 29/1985, de 2 d'agost, els seus reglaments, modificació i la resta de disposicions que la desenvolupen.»
  
En data 8 de juny de 2001 i per la directora general de Planificació i Gestió del Medi va ser emesa declaració d'impacte ambiental en què estima acceptable als efectes mediambientals el projecte d'homologació modificativa del Pla General de l'Alcora en la creació d'un nou sector de sòl urbanitzable industrial anomenat El Charco, i sempre que es complisquen les condicions exposades en el projecte i en l'apartat segon de la citada declaració, en desenvolupament de l'actuació.
  
Fonaments de dret
  
Primer. La tramitació ha sigut correcta en compliment del que s'estableix en l'article 38 de la LRAU, en relació amb el 55 d'aquesta llei, i la documentació està completa en compliment del que s'estableix en l'article 27 i la disposició addicional primera.
  
Segon. L'homologació del nou sector és necessària per a possibilitar el futur desenvolupament d'aquest nou àmbit de planejament. Aquesta homologació haurà d'establir les determinacions estructurals necessàries, d'acord amb el que estableix l'article 17 de la LRAU, i atés que introdueix un canvi de classificació de sòl no urbanitzable en la classe de sòl urbanitzable haurà d'incloure un estudi d'impacte ambiental i obtenir la preceptiva declaració d'impacte en compliment del que assenyala l'article 43.2 de la LRAU.
  
Tercer. El projecte d'homologació conté les determinacions exigibles que es deriven de la disposició transitòria primera de la LRAU. A més, el projecte s'ajusta també a les directrius de la Instrucció de Planejament i es poden considerar corregides les observacions advertides pels organismes titulars de les carreteres afectades, i sense que dels termes en què s'ha redactat la declaració d'impacte ambiental o l'informe de la Confederació Hidrogràfica del Xúquer es pose en qüestió la idoneïtat del canvi de classificació proposat, sempre que en el seu desenvolupament es complisquen les condicions en aquests imposades.
  
L'homologació es planteja donant compliment als criteris de sectorització que, per als sectors de planejament s'estableixen en l'article 20 de la LRAU i 17 del RPCV. Així, es defineixen els elements de la xarxa estructural d'infraestructures i dotacions públiques, es fixa un ús global industrial, amb una edificabilitat bruta relativa a l'única unitat d'execució en què es divideix el sector, per la qual cosa des de l'exercici autonòmic per a resoldre sobre l'aprovació definitiva del document, no s'observa cap obstacle que puga qüestionar tal aprovació.
  
Quart. De conformitat amb el que estableixen els articles 8.a) i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques Urbanisme i Transports o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas de l'Alcora, tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament el projecte d'homologació parcial del Pla General de l'Alcora en la nova creació del sector El Charco, de sòl urbanitzable industrial.
  
Contra el present acord, que no posa fi a la via administrativa, podrà interposar-se un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 26 de juliol de 2001.- El secretari de la Comissió Territorial d'Urbanisme: Fernando Renau Faubell.